El Mercat Municipal i el Cementeri, principals destinataris de les inversions de la Diputació de València
Sin fecha

Carcaixent

Hui s’ha publicat al Butlletí Oficial de la Província de València l’anunci sobre la concessió d’ajudes per a la realització d’inversions financerament sostenibles. El Pla d’Ajudes de la Diputació de València compta amb una injecció econòmica de 71'2 milions dels quals a Carcaixent, pel seu nombre d’habitants, li corresponien 739.594,44€. Per a la selecció dels projectes, l’Equip de Govern va demanar la col·laboració de tots els grups municipals perquè proposaren les seues idees i consensuaren entre tots a què anaven a destinar-se les ajudes. Per altra banda, seguint la línia d’augmentar al màxim la participació, almenys un 20% de les propostes presentades per l’Equip de Govern formaven part de les suggerències enviades al mail de participació ciutadana governobert@ayto-carcaixent. Les demandes de les veïnes i veïns anaven encaminades a actuacions relacionades bàsicament amb l’adequació de la via urbana de Carcaixent i la senyalització dels carrers, entre altres actuacions concretes als barris.

D’aquesta manera, com s’especifica en l’anunci publicat hui i que adjuntem a la notícia, un dels principals projectes concedits a Carcaixent és l’ampliació del recinte del Cementeri Municipal i la millora en l’accessibilitat a les instal·lacions. Per altra banda, la resta  dels projectes aprovats van destinats, majoritàriament, a la millora dels paviments de la via pública i reparacions en edificis municipals com ara el camp de futbol, escoles públiques o l’Auditori de les Dominiques. Una altra part important de la inversió a Carcaixent anirà destinada a la millora i adequació del Mercat Municipal i al trasllat de les oficines de l'OMIC dins del mateix recinte per a facilitar la relació amb els consumidors. També està prevista la construcció d’un parc caní en la zona de Gaianes, demanda presentada a través de Govern Obert, i l’enderrocament d’un edifici al carrer Sant Roc per motius de seguretat.